b'\n_START_ARTICLE_\nMittaetsinkamera\n_START_PARAGRAPH_\nMittaetsinkamera on kameratyyppi, jossa kuva rajataan ja tarkennetaan kameran l\xc3\xa4pi menev\xc3\xa4n t\xc3\xa4hystysaukon avulla, p\xc3\xa4invastoin kuin nyky\xc3\xa4\xc3\xa4n yleisemm\xc3\xa4ss\xc3\xa4 yksisilm\xc3\xa4isess\xc3\xa4 peiliheijastuskamerassa, jossa kuvaaja katsoo kohdetta suoraan objektiivin l\xc3\xa4pi, tai peilitt\xc3\xb6miss\xc3\xa4 j\xc3\xa4rjestelm\xc3\xa4kameroissa, joissa ei k\xc3\xa4ytet\xc3\xa4 perinteisi\xc3\xa4 optisia etsimi\xc3\xa4 ollenkaan, vaan ainoastaan kameran kennoon pohjautuvia elektronisia etsimi\xc3\xa4._NEWLINE_Mittaetsinkamerassa tarkennuset\xc3\xa4isyys m\xc3\xa4\xc3\xa4ritet\xc3\xa4\xc3\xa4n mittaetsimell\xc3\xa4. Se tapahtuu useimmiten kohdistamalla kaksi erillist\xc3\xa4 kuvaa samaan kohtaan, jolloin kohde n\xc3\xa4kyy yhten\xc3\xa4 ja mittaetsimest\xc3\xa4 voidaan lukea sen et\xc3\xa4isyys. Kehittyneiss\xc3\xa4 mittaetsinkameroissa (kuten esim. Leican M-sarja) objektiivin tarkennusliike v\xc3\xa4litt\xc3\xa4\xc3\xa4 tarkennuset\xc3\xa4isyyden mittaetsimelle, jolloin kaksoiskuva liikkuu etsimess\xc3\xa4. Mittaetsin voi olla erill\xc3\xa4\xc3\xa4n tai samassa sommitteluetsimen kanssa. Muista moderneista kameroista poiketen mittaetsinkameroissa ei ole automaattitarkennusta._NEWLINE_Viel\xc3\xa4 1950-luvulla mittaetsinkamerat olivat hyvin yleisi\xc3\xa4 kuluttajamarkkinoillakin, mutta nyky\xc3\xa4\xc3\xa4n niit\xc3\xa4 k\xc3\xa4ytt\xc3\xa4v\xc3\xa4t l\xc3\xa4hinn\xc3\xa4 ammattilaiskuvaajat, koska markkinoille on j\xc3\xa4\xc3\xa4nyt vain eritt\xc3\xa4in korkealuokkaisia kameramalleja. Digitaalisen valokuvauksen syrj\xc3\xa4ytt\xc3\xa4ess\xc3\xa4 filmikuvauksen perinteisten mittaetsinkameroiden valmistus on v\xc3\xa4hentynyt.\n_START_SECTION_\nOminaisuudet\n_START_PARAGRAPH_\nMittaetsinkamerat ovat luonnostaan ohuempia ja niiden objektiivit pienempi\xc3\xa4 ja kevyempi\xc3\xa4, kuin vastaavat yksisilm\xc3\xa4iset peiliheijastuskamerat, koska kamerarungossa ei ole tarvetta peilikoneistolle eik\xc3\xa4 pentaprismalle. Mittaetsinkamerat ovat my\xc3\xb6s peilikameroita hiljaisempia, koska peilin liikumisen aiheuttamaa kolahdusta ei ole. N\xc3\xa4iss\xc3\xa4 suhteissa mittaetsinkamerat ovat kuten peilitt\xc3\xb6m\xc3\xa4t j\xc3\xa4rjestelm\xc3\xa4kamerat. Mittaetsinkamerat usein mahdollistavat ennakoivan kuvauksen, koska etsimest\xc3\xa4 n\xc3\xa4kee kuvan ulkopuolelle etenkin pidemmill\xc3\xa4 polttov\xc3\xa4leill\xc3\xa4 kuvatessa. Mittaetsinkamerat ovatkin suosittuja katukuvausolosuhteissa tarkennusj\xc3\xa4rjestelm\xc3\xa4ns\xc3\xa4 ja huomaamattomuutensa johdosta._NEWLINE_Mittaetsinkameroissa voidaan k\xc3\xa4ytt\xc3\xa4\xc3\xa4 hyvinkin laajakulmaisia objektiiveja ja ne voidaan suunnitella luonnollisesti, koska peilin ei tarvitse mahtua liikkumaan objektiivin takalinssin ja filmin tai kennon v\xc3\xa4liss\xc3\xa4. T\xc3\xa4ll\xc3\xb6in s\xc3\xa4\xc3\xa4styt\xc3\xa4\xc3\xa4n tietyilt\xc3\xa4 kompromisseilta, jotka on teht\xc3\xa4v\xc3\xa4 peilikameraan laajakulmia suunnitellessa (retrofocus-rakenne). Pisin polttov\xc3\xa4li mittaetsinkameroissa suoraan k\xc3\xa4ytett\xc3\xa4v\xc3\xa4ksi on yleens\xc3\xa4 135 mm, koska tarkennusj\xc3\xa4rjestelm\xc3\xa4 ei toimi riitt\xc3\xa4v\xc3\xa4n hyvin pitkill\xc3\xa4 et\xc3\xa4isyyksill\xc3\xa4. Makrokuvaus vaatii erillisen peilitarkennusj\xc3\xa4rjestelm\xc3\xa4n k\xc3\xa4ytt\xc3\xb6\xc3\xa4. Sen avulla voidaan my\xc3\xb6s pitempi\xc3\xa4 polttov\xc3\xa4lej\xc3\xa4 k\xc3\xa4ytt\xc3\xa4\xc3\xa4 l\xc3\xa4hes kuten peilikameralla._NEWLINE_Haittapuolena voidaan viel\xc3\xa4 pit\xc3\xa4\xc3\xa4 suotimia k\xc3\xa4ytett\xc3\xa4ess\xc3\xa4 kykenem\xc3\xa4tt\xc3\xb6myytt\xc3\xa4 n\xc3\xa4hd\xc3\xa4 lopputulosta ennen kuvausta, koska etsinkuvaa ei projisoida objektiivin kautta. L\xc3\xa4hikuvauksessa on huomioitava my\xc3\xb6s parallaksivirhe.\n_START_SECTION_\nTunnettuja valmistajia\n_START_PARAGRAPH_\nKuuluisin mittaetsinkameravalmistaja on saksalainen Leica, jonka viimeisin malli on digitaalinen M 240. Muita klassisia mittaetsinkameramerkkej\xc3\xa4 ovat mm. Zeiss, Voigtl\xc3\xa4nder, Contax, Hasselblad, Nikon ja Yashica.'